Anno Domini millesimo trecentesimo vigesimo sexto statuta sunt haec apud Cistercium in Capitulo generali. 1.  In primis, licet iuxta sanctorum patrum instituta in domo Dei debeat uniformitas observari, merito fortius in divina celebratione mysterii nos appendere convenit per quod devoti efficimur, Deo accepti reddimur et conspectui hominum gratiosi, quapropter generale Capitulum duxit provide statuendum quatinus officium de Corpore Christi, per Capitulum ordinatum, reiectis aliis officiis decantetur uniformiter per Ordinem universum. 2.  Item, cum legislatoris condentis salubria intentio diffundetur nisi ea condita debite observentur et tanta sit transgredientium offensa gravior quanto superiorem inhibitionem circa hoc pluries commiserint superque esu carnium extra monasteria Ordinis personis Ordinis sit pluries inhibitum et per Capitulum ordinatum sit, quod persona quaelibet Ordinis quaecumque sit habens litteras sanctissimi patris nostri Summi Pontificis aut poenitentiariorum eius de carnibus in saeculo et extra loca Ordinis comedendis, illas sub poenis adiectis teneantur generali Capitulo deportare seu facere praesentare et ut fuerint aliqui qui super hoc Capitulum informaverint, praecipit et ordinat Capitulum ut quolibet die dominico in singulis capitulis illius provinciae, in qua aliqui inventi fuerint culpabiles, nominatim tales per generale Capitulum denuntientur in excommunicationis sententiam incurrisse. Visitatores autem in visitationibus suis super hoc nihilominus diligenter inquirant, et quos super hoc culpabiles invenerint, tam abbates quam officiales, et alios quoscumque auctoritate Capituli deponant, nisi litteras Summi Pontificis bullatas haberent in quibus contineatur expresse quod talis licentia conceditur, non obstantibus quibuscumque privilegiis Ordinis vel statutis omnibus aliis Capituli circa hoc editis nihilominus in suo robore permansuris. 3.  Item, cum sincerae et immaculatae religionis ambiget puritati ludis inhonestis et illicitis immiscere, ludum taxillorum et ludos quoscumque illicitos, qui sine offensa et proximorum scandalo valent minime exerceri, causa lucri pecuniarii seu cupiditatis, interdicit Capitulum personis Ordinis universi ; qui vero contrafecerit et super hoc convictus fuerit, per annum integrum ultimos omnium habeatur, et omni sexta feria eiusdem sit in pane et aqua ; quod si nec sic fuerit emendatus, privetur habitu regulari. 4.  Item, ut aequaliter contributiones Ordinis dividantur, eligant abbates cuiuslibet provinciae duos eiusdem provinciae vel alterius, si noluerint, qui primitus tenebuntur iurare ad sancta Dei evangelia quod fideliter sine acceptione personarum monasteria inspicient et referrent contributiones [quae] per abbatias dividantur ; si autem sint aliquae provinciae ubi pauca [existant] monasteria, iungantur duo vel tres simul secundum quod illi qui erunt de dictis provinciis viderint expedire. Qui quidem sic electi, sic procedent : inquirent enim per iuramenta abbatum, et illorum qui statum abbatiarum sciunt vel scire possunt, distinguendo generationes in rotulis, quantum quaelibet abbatia solvit de contributione ultimo imposita, et valore reddituum et pretiorum rerum immobilium ; et quid inde invenerint et fecerint fideliter referrent Capitulo generali ad finem quod monasteria cuiuslibet generationis ad aequalitatem secundum proportionem reducantur. Vult etiam et ordinat Capitulum generale ut deinceps quilibet abbas respondeat in contributionibus immediate soli Capitulo generali, et per hoc videbitur si aliqua generatio sit gravata, et qui solvent et qui non solvent contributiones quae in posterum imponantur. Illi autem qui alios inspicient per alios duos eiusdem provinciae prout per abbates eiusdem provinciae eligentur, et abbates antequam eligant inspectores praedictos iurent quod eligent fideliores et aptiores quos in ipsa provincia invenient, et per hoc tres primi abbates cuiuslibet provinciae provocent seu convocent omnes abbates suae provinciae, qui abbates omnes personaliter venire teneantur. 5.  Item, ne praetextu iuris ignorantiae vel casus alterius cuiuscumque contra superiorum statuta falcem suam quis praesumat in segetem mittere alienam, constitutionem novam felicis recordationis domini Clementis V in concilio Viennensi, ne religiosi clericis aut personis saecularibus absque parochiali licentia speciali sacramenta eucharistiae, unctionis extremae ministrare et matrimonia celebrare, sub poena excommunicationis lati canonis, cuius absolutio est Sedi dumtaxat Apostolicae reservata, generale Capitulum… (*sic desin.*) 6.  Item, ne personae divino cultui mancipatae, excessiva personarum numerositate et tenui earum temporalis substantiae facultate, de altari cui habent deservire et de quo vivere valeant, iuxta statutum felicis recordationis domini Papae Clementis IV, praecipit Capitulum patribus abbatibus, ut quilibet in generatione sua in monasteriis monialium secundum earum facultates taxet seu taxari faciat religiosarum numerum, super quo non augmentando abbatissae et omnium aliarum personarum accipiat iuramentum. Si vero in aliquibus monasteriis ipsarum consideratis facultatibus personarum inveniatur numerus excessivus, numquam persona aliqua recipiatur quousque ad taxati numeri devenerint quantitatem. Abbatissa autem contra faciens, priorissa et subpriorissa et celleraria, consilium vel consensum in hoc praestantes, auctoritate Capituli generalis, absque retractatione aliqua ab officiis deponantur. Numerus autem taxatus per patres abbates vel ipsorum commissarios nullatenus augmentetur, nisi bene facultates *excrescerent,* quod numerus debeat merito augmentari. 7.  Item, cum sit iustum et rationi consonum ut fideiussor quilibet indemnis servetur et a dispendiis relevetur, et dominus Cistercii se et ecclesiam suam, nec non quidam abbates alii pro debitis, in quibus Ordo tenetur in romana Curia erga creditores fideiusserint et se principales constituerint debitores, generale Capitulum ipsos volens indemnes servare, bona fide eisdem promittit, quod ipsos de fideiussione huiusmodi indemnes servabunt et si quae damna, expensas et gravamina usurarum ac alia incommoda sustinuerint ob solutionis defectum, ea promittit sub bonorum Ordinis mobilium et immobilium obligatione eisdem perfecte et integraliter reservare. 8.  Abbati de Amelungesborne conceditur, ut propter aes alienum bona quaedam in salinis Luneburgicis vendat abbati de Riddageshusen. 